FSMART เตรียมประกาศกำไร Q3 ทะลักลุ้นกำไรทั้งปีโต 80% กูรูแนะซื้อ เป้า 16 บ.
บล.ซีไอเอ็มบี (ประเทศไทย) แนะนำ ทยอยสะสม FSMART คาดว่าจะประกาศผลการดำเนินงานที่โดดเด่นในไตรมาส 3/58 จากยอดเติมเงินผ่านตู้บุญเติม ทั้งนี้ยังคงเชื่อว่า FSMART จะสามารถรักษาการเติบโตของกำไรที่ CAGR 15-17 ที่ 55% ต่อปีได้ ทำให้ยังคงคำแนะนำ ซื้อ ด้วยราคาเป้าหมายที่ 16 บาท
27 ต.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (27 ต.ค.) แนะนำ ทยอยสะสม บริษัท ฟอร์ท สมาร์ท เซอร์วิส จำกัด (มหาชน) หรือ FSMART โดยคาดว่าจะประกาศผลการดำเนินงานที่โดดเด่นในไตรมาส 3/58 จากยอดเติมเงินผ่านตู้บุญเติมที่จะเติบโตราว 10% จากไตรมาสก่อน และ 48% จากปีก่อน อยู่ที่ 4,023 ล้านบาท ซึ่งยอดเติมเงินรวม 9 เดือนแรกของปี 58 ผ่านตู้บุญเติมคาดว่าจะอยู่ที่ 10,968 ล้านบาท ซึ่งทะลุยอดเติมเงินของปีที่แล้วทั้งปีที่ 10,550 ล้านบาท และคิดเป็น 73% ของประมาณการยอดเติมเงินทั้งปีที่ 15,031 ล้านบาท (เพิ่มขึ้น 44% จากปีก่อน)
ส่งผลให้รายได้ของ FSMART เติบโต 57% จากปีก่อน และ 9% จากไตรมาสก่อนอยู่ที่ 435 ล้านบาท และคาดกำไรสุทธิเติบโต 112% จากปีก่อน และ 8% จากไตรมาสก่อน อยู่ที่ 72 ล้านบาท และยังคงประมาณการกำไรทั้งปีที่ 276 ล้านบาท เติบโต 80% จากปีก่อน ทั้งนี้ยังคงเชื่อว่า FSMART จะสามารถรักษาการเติบโตของกำไรที่ CAGR 15-17 ที่ 55% ต่อปีได้ ทำให้ยังคงคำแนะนำ ซื้อ ด้วยราคาเป้าหมายที่ 16 บาท